**Эссе. Мин – Укытучы.**

 Барыбыз да Сезгә гашыйклар без.

 Сез тормышны дөрес аңлыйсыз.

 Философлар кебек фикерлисез,

 Яңалыктан читтә калмыйсыз....

 Ябылмый калган ишектән шигырь юллары ишетелә. Унберенчеләр чыгарылыш кичәсенә әзерләнә. Сиздерми генә читтән күзәтәм. Һәрберсе үзенчә җитди, бераз олыгаеп киткәннәр. Яхшылабрак карасаң, шул ук шаян, тиктормас укучылар. Ниләр генә кичермәдек... Араларында һәрберсе -кабатланмас бер шәхес. Кулымдагы альбомны ачам. Күзләр... Алар мине кабат 5 класста укыган вакытка алып кайта. Хәтеремнән бер-бер артлы сораулар тезелеп үтә..

* Апа, чит илдә яшәүче татарлар да Тукай шигырьләрен беләләрме?
* Беләләр, Ленар, һәм сезнең кебек үк яттан да өйрәнәләр.
* Миңа Нәҗип ошамады, бигрәк кире малай ул.
* Ә сезнең Шүрәлене күргәнегез бармы?...

Мең дә бер сорау. Әнә шулар бүген мәктәп тәмамлый. Алда чыгарылыш кичәсе. Бәйрәмдә аларны котлыйсы булыр. Ниләр сөйләрмен икән? Әнә шундый уйлар белән хәтер китабын актарам...

* Апа, үзегез язган нәсерне укып күрсәтегез әле. Руслан кайбер җирләрендә басымны дөрес куймый бугай...

Кабат мине уратып алганнар, сизми дә калганмын.

* Ярый укыйм, тыңлагыз.

...Батырлары белән шанлы минем халкым. Сылулары белән дан тота. Татар көрәшчеләре, туфракта эзләре калган баһадир илчеләре, тарихта сүзләре калган олпат затлар – акыл ияләре белән мактала минем халкым. Халкым минем - төрки кавемнән. Димәк, курку белмәс, һәрчак алга барыр, изге эшләр кылыр, үрнәк булыр...

 Мин - татармын! Кол Галиләр, Мөхәммәдьярлар, Кол Шәрифләр нәселеннән. Татар улы! Бәхтияр һәм Батыршалар, Муса Җәлил, Әхмәт Симай һәм Абдулла Алишлар... Соклангыч һәм курку белмәс бу геройлар.

 Горур халкым! Тарихларга язылып исемең калган, йөргән җирдә җыр-моң булып даның калган. Шушы юлдан халкын җитәкләп баручы Фәритләрең, Минтимерең, Илсурларың бар синең. Мин – яшь буын – синең дәвамчың. Баскан адымыбызны барлап торучы чал Иделем, туры юлны күрсәтүче Кол Шәрифем һәм һәрчакта кисәтергә әзер булган Сөембикәм бар минем. Чал тарихта эзле булган, бар халыкны үзенә караткан мең яшәр туган калам – Казанымда гомер сөрәм. Кичә булдым, бүген мин бар, иртәгә дә булачакмын!

* Менә шулай. Ягез, хәзер сезне тыңлыйм.. дисәм...– ах, наяннар, инде таралып та беткәннәр. Чү, бу бит алар тавышы. Кызлар җырлый.

 Ләкин миннән бик күп алдан килеп:

 - Хуш киләсең, әйдә-әйдә, - диеп,

 Хәтерлим мин әле бүгенгедәй,

 Укытучы апам көткәнне...

Никадәр хәтирәләр... Болар бар да артта калган. Берничә чыгарылыш укучылары белән берничә тапкыр яшәреп, шулкадәр үк олыгаелган. Димәк, мәгариф өлкәсендәге үсеш юнәлешенә дә шул еллар санынча үз өлешемне керткәнмен. Бүген илебез белән бергә мәгариф тә үзгәрешләр алдында. Укытучы шәхесенә ил зур таләпләр куя. Шунсыз була да алмый. Чөнки без алдынгы технологияләр белән бергә атлаучы укучы шәхесе белән эш йөртәбез. Алар инде бала гына түгел, һәрберсе аерым шәхес. Әнә шул шәхесне киләчәк кешесе итеп әзерләү - минем дә бурычым. Бу – бик җаваплы эш. Ә киләчәк кешесе нинди булырга тиеш? Аны тәрбияләү, белем бирү өчен мин ниләр эшли алам? Гомуми бөтенлеккә ничек ирешергә? Нинди дәресләр үткәрергә? “Яхшы” укытучы нинди була һәм ул исемгә ничек ирешергә?

Мин әнә шул һәм башка бик күп сорауларга җавап бирү өчен яшим, эшлим һәм белемемне камилләштерәм. Иң яхшы дәресләрем әле алда, мин моңа ышанам!